Desperados: Wanted Dead or Alive

Ismerkedés
A 2001/03-as PC GURU-ban Mocsy ismertetett meg minket ezzel a csodás játékkal, én pedig - a rám jellemző szívóssággal - nem sokkal később gyürkőztem neki a teljes végigjátszás elkészítésének. Következzék hát, kedves olvasó, John Cooper és fejvadász barátainak története: a forgatókönyv 25 fejezeten keresztül repít el Téged a rejtelmes vadnyugatra, hogy ott az El Diablo (a főgonosz) és népes bandája ellen indított hadjárat főszereplője Te magad légy!

1, An Old Friend
Opelousas vasútállomásán Big Bill, a középszerű lótolvaj várta Johnt. Rövid hencegés után tettekkel igyekezett demonstrálni, hogy a fejvadász tudása már nem a régi, azonban futásban, céllövészetben, öklözésben, késdobálásban is mind-mind alulmaradt. Ekkor leütötte őt, majd értékeit felkapva elmenekült. John utána indult, zenélő óráját használva megkerülte az őrt, majd kúszva Bill mögé settenkedett, és hókon nyomta. Visszaszerezte tőle holmiját, és déli irányban egyenesen Sam keresésére indulva lovagolt el.

2, Southern Comfort
Sam megint bajba került, hiszen Clayton egyik őre bivalyrúgás méretű ütést mért állára, melytől elájult, így a farm fegyvereseinek ártalmatlanná tétele John feladata lett. Északon pontos késdobásokkal szabadult meg az őröktől, a pajta előtt állók fejére pedig a szalmabálát ejtette. A sűrű búzában kúszva zenélő órájával csalta el egyesével az őröket, és végzett velük. A kerti pagodánál pontos késdobást alkalmazott, majd a ház oldalánál álló két őrtől is megszabadult (dobás és ütés). Végül a házat őrző fegyvereseket intézte el, utolsónak pedig a birtok bejáratánál strázsáló őrszemet hagyta. Felrohant Samért, lecipelte a lovak mellé, magához térítette, majd lóra pattanva elmenekültek, hogy minél hamarabb meg találják Docot.

3, Smoke Signals
Indián területen pihentek le, ám továbbindulás előtt John ragaszkodott ahhoz, hogy Samuel bebizonyítsa neki, még mindig számíthat rá. Biztatásra nem volt szükség, először dinamithajításból, majd fogolykötözésből (fáról leesett indián), röviddel azután pedig mérges kígyó befogásából és gépágyúkezelésből vizsgázott jelesre. Az út végét eltorlaszoló kőomlást a talált lőporos hordó segítségével tette szabaddá, így keleti irányba vették útjukat.

4, Hang’m High!
Doc komoly bajba került, a helyi városka lakosai szélhámosság vádjával éppen akasztásához készülődtek, amihez már csak a kirendelt pap érkezését várták. John felismerte a lehetőséget, és leütötte a jóembert, majd a „Saloon” felé vette az irányt, ahol késdobásokkal terített le mindenkit, végül a pajta előtt gubbasztó őrrel és északon, a marhakarám mellett járatozó társaival is végzett. Ezután a patak keleti oldalánál, a kocsirúd tövében üldögélő őrt tette ártalmatlanná, majd füttyentett Samnek, aki a lőporos hordót hóna alá kapva, az őrszemeket kerülgetve elhelyezte azt Doc kocsija mellett, és fel is robbantotta. Épp időben szaladt vissza Cooperhez, hiszen a detonációt a város szinte összes őre meghallotta, és a polgárokkal egyetemben rémülten tódultak az égő-füstölgő roncsokhoz. John elérkezettnek látta az időt, és kiszabadította Docot, aki azonban nem volt hajlandó lemondani felszereléséről, ezért a sheriff irodájába siettek, ahol az őr leütése után McCoy felszerelkezett - mindeme események közben Sam összeterelt három lovat, és az észak-keleti úton várta őket. Elvágtattak.

5, Doc McCoy’s Cabin
A háromfősre duzzadt csapat következő célja McCoy rejtekhelye volt. Sajnálatos módon a kunyhó kulcsát nem hozták magukkal, ám a ravasz Doc önbetörést hajtott végre. Nem sokkal ezután éles szócsatába keveredett Sammel, ám egymás után bemutatott trükkjeivel elkápráztatta őt. Először mesterlövész puskáját használta, azután kábító gázzal teli üvegcsét hajított a közelben heverő aligátorra, majd hasonló üvegcsét kötözve egy gázzal telefújt ballonhoz a partra térő krokodilt vette sikeresen célba. Sam óvatlanul közeledett az első hüllőhöz, hiszen nem tudta, hogy a gáz csak embereket kábít el, így megsebesült, de a doki fertőtlenítette sebét. Indulás előtt még felfedte Samnek kabát-trükkjét, ám kettejük között változatlanul feszültség vibrált.

6, High Stakes
Kate-et éppen a parton horgonyzó gőzhajó egyik kabinjába zárták, miután a városban rendezett pókerversenyen csaláson kapták. Nem maradhatott más választásuk, ki kellett szabadítaniuk. A sötétséget kihasználva, árnyékként suhantak a legeldugottabb zugokba, ahol kósza lövésekkel ugrasztották magukra az őröket, majd hidegvérrel puffantgatták őket halomra. Ez a módszer gyors volt és pontos. Dél-keleten Doc feljutott a megjelölt ház erkélyére, ahol a mesterlövész-töltényeket vette magához, majd a nyugati utcán kószáló őrt vette célba. Elosontak a hotel őrei alatt, majd Doc és Sam felmásztak a létrán. McCoy a gőzös előtt középen ácsorgó őrt lőtte le, majd amint az elterült, és a többiek összegyűltek szemlét tartani, Sam sem volt rest, és dinamitot hajított közéjük. Az állva maradt őrök keresésükre indultak, de a kertben fekve könnyedén vadászták le őket. Óvatosan, nagy kerülővel közelítették meg a hajót, majd a maradék őrszemeket eltávolítva felbaktattak rá. Az egyik kabin kukucskáló rése hirtelen elmozdult, a következő pillanatban pedig valaki félreverte a harangot: a jelre a part menti épületből újabb őrök jöttek elő és vették körbe a hajót. Doc feltörte a zárat, John elvágta Kate köteleit, majd a ravasz doki mérgezett üvegcséket hajított a nemkívánatos vendégek közé, a többieket pedig még a hajó fedélzetéről lelőtték. A lovakat megkeresve, sietősen hagyták el a várost.

7, A Woman’s Weapons
Ismét Opelousas, ám ezúttal a vásárosok már távozóban voltak. McCoy szerint csak lopakodva szállhattak vonatra, ám Kate felnevetett: sokkal jobb ötlete támadt, az őrszemeket majd ő szereli le. Az elsőt kártyákkal csábította el, utána átöltözött, a másodiknak felvillantotta formás combját, a harmadikat pedig elvakította piperetükrével. Eközben a vonatsín mellett riadalom támadt, a seriff elküldte az embereit körbeszaglászni, O’Hara kisasszonynak sem kellett több, mögé lopakodott, és ágyékon rúgta. Az épp befutó gőzösre felszállva meg sem álltak El Pasóig.

8, Into the Lions Den
Jackson tábornagy emberei nem engedték be őket a birtokra, ám John ragaszkodott a bejutáshoz. Különösen hangsúlyozta társainak, hogy egyetlen őr életét sem szabad kioltaniuk! A külső őröket Kate kártyái csalták magukkal, majd a keleti őröket Doc kábította el. Az első udvar őreit Cooper órája nem tudta meghatni, így itt is O’Hara kisasszony trükkjei segítettek. Sam persze szorgosan kötözte meg a félájult haramiákat. A második és harmadik udvar sem okozott gondot, a fal mellett strázsálókat McCoy a falon kívülről indított dobásaival részegítette el. Sam végre birtokba vehette a lőporos hordót, melyet a hacienda bejárati kapuja elé állítva fel is robbantott. Bent nagy riadalom támadt, de senki nem rohant ki, ezért Cooper csalétekként látómezejükbe ugrott, majd amikor rálőttek, kiszaladt. A kifelé özönlő őröket a háztetőn álló Doc üvegcséi fogadták, majd Sam kötötte őket gúzsba. Már csak ketten maradtak, amikor a doki a szekér mögé kúszott, kicsivel hátrébbról Kate pedig a levegőbe lőtt, mire a két bandita összefutott: ekkor repült a kábító gáz. Megkötözésük után John figyelmetlensége majdnem végzetesnek bizonyult, hiszen a lépcsőn felbaktatva és az ajtón benyitva a ház belsejében két, mindenre elszánt őr rejtőzött. Ők sem tudtak azonban ellenállni Kate kártyáinak, és ahogy az ajtón kívülre értek, egy-egy méretes jobbegyenes szenderítette őket álomra. Végre beléphettek a tábornagy házába, aki csak az est leszállta után érkezett haza. Rövid vallatás után egy nevet árult el: Sanchez; ez a nagystílű gazfickó és csapata volt hát következő célpontjuk.

9, Like a Thief in the Night
A bandát Cooper régebbről már jól ismerte, így nem okozott gondot átmeneti táborhelyük megtalálása. Időközben egyre csak sötétedett, ahogy a négyfős csapat kidolgozta a tervet: a tábortűz mellett álló banditák semmiféleképpen nem szerezhetnek tudomást ittlétükről addig, amíg a karámban tartott lovaikat hőseink el nem vezetik az észak-keletre található árnyas völgybe, és John kiszabadítja az oszlophoz kötözött, foglyul tartott katonát. Ha a haramiák nem találják a lovakat, sem a foglyot, vezetőjüket riasztják, aki az egyetlen megmaradt lovon Sanchez rejtekhelye felé veszi az irányt. Az első három, mozgó őrszem gyors munka volt, hiszen a kés nesztelenül végzett velük, majd a fa alatt szunyókáló mexikóival is ez történt. A vízesés előtti két őr szintén rutinmunka volt, majd kártyákkal sikerült átcsalni a túloldalon strázsáló őröket is. A kövér, kékruhás férfit Cooper csak az utolsó pillanatban érte utol, társaitól nem messze vágta át a torkát. A két mozgó őrszem után ismét Kate következett, aki elcsalta őrhelyéről a nagykalapos mexikóit, miközben Cooper kést repített az újabb kékzakós hátába, majd leütötte a sombrerósat. A fennmaradó három őrből kettőt gyors egymásutánban Kate csábított el, John pedig végzett velük, a toronyban álló férfi torkát pedig leereszkedése után érte penge. A csapat vezetője innentől magánakcióba fogott, elvágta a karám kötelét, majd egy-egy lovat felszerszámozva elvezette a többit. Röviddel utána intett a többieknek, akik felszálltak a völgybe vezetett lovakra, majd a fogoly mögé osont, elvágta kötelékét, leütötte, vállára kapta, és ő is a lovak felé vette az irányt. Minden úgy történt, ahogy gondolták, más dolguk nem is akadt hát, mint a vezér követése egészen Sanchez főhadiszállásáig.

10, Lullaby for Four Aces
A sziklába vájt erőd bevehetetlennek tűnt, ám John kiszúrta a keleti oldal megmászható meredélyeit. A kaput figyelő őrök alatt elosonva kúszott fel a peremen, majd kését használva ereszkedett le az erőd belsejébe. A tetőket megtisztítva lépett a házba, amikor a menekülő malacát kergető, kurjongató mexikói feltűnt. Megvárta a megfelelő pillanatot, lecsapott rá, majd kiürítette az udvart. Ekkor lépett akcióba a doki, aki először a kapu feletti őrt szedte le mesterlövész lövedékkel, majd a levegőbe lőtt. A hangzavarra előfutó őrök közé, a tetőre hajította üvegcséjét, a lesben álló John pedig mindegyikük nyakát átvágta. Újabb lövések dördültek, egészen addig, míg a többi közelben álló őr ki nem rohant, és a porba nem bukott. Az udvar szabaddá vált, eljött Kate ideje, aki hol kártyáival, hol bájait mutogatva csalta el a haramiákat. Doc is akcióra szánta el magát, magához vette a mesterlövész töltényeket, majd a torony alatt lustálkodó őrökkel végzett. A nádtetős teraszra érve az egyik magasabban épült házikóból újabb, idegesen rohangáló bandita került elő, aki a hullákat észrevéve szaladgált fel-alá, végül őt is célzott lövés terítette le. Cooper zenélő órája megnyitotta a felfelé vezető utat, a sűrűbben elhelyezkedő csapat közé pedig Sam hajított dinamitot. Sanchez barlangját McCoy álkulccsal nyitotta ki, a kirohanó őrt lelőtték, majd a tökéletes időzítés és a jól irányzott egyenes leterítette a bandavezért. Ebben a másodpercben érkezett meg a szökött katona keresésére indult csapat, és a pusztítás nyomait látva egyenesen a torony felé indultak, miközben egy gépágyú is előkerült. A fentieket kézifegyverekkel, a lejjebb állókat dinamitrudakkal tették el láb alól, míg végül mindannyian a kapun kívülre értek (Cooper cipelte ki a megkötözött Sanchezt).

11, Ambush at Snake Pass
El Paso felé ügettek, a kanyonok között El Diablo fegyveres bandája várt rájuk. Nagy előnyt jelentett, hogy a kietlen területen semmitől sem kellett tartaniuk, így legtöbbször egy-egy nagyméretű szikla mögé bújtak, a levegőbe lőttek, majd az érkező haramiákat leterítették. Ezzel a taktikával gyorsan eljutottak az észak-nyugaton elrejtett lőporos hordóig, és mesterlövész-lövedékekig (a mindeddig lóháton várakozó Carlos ekkor oldott kereket). Megszerezve őket megtisztították a keleti sziklatetőt is, természetesen Doc nem feledkezett el a kanyonban rejtőzködő gépágyú kezelőjéről sem. Az útonállók írmagját is kiirtották, Sam a dolgára sietett, hamar felrobbantotta az utat elzáró kőomlást, így a lovak közé csapva, immár sietősen indultak El Pasóba.

12, Escape from El Paso
A vasúttársaság vezetőjének gyilkosa a seriff szerint Cooper volt, emberei ellepték az utcákat, ráadásul a fejvadász-csapat szétszakadt! John a tetőről lejutva először Sam felé indult (észak-nyugat), a néhány őrtől könnyedén szabadult meg, kisebb nehézséget a kapu előtt strázsáló katonák okoztak. Innen keletre fordultak, a templom előtti kertet tisztították meg, és Doc a temetőnél csatlakozott hozzájuk. John a Twinnings társaság irodáját megkerülve, a főúton délre lopakodott, ahol a lovakat vigyázó egyenruhásoktól szabadult meg. Doc erre a jelre várt, így a templomtoronyból elkezdte az őrök ritkítását. A zavart kihasználva Cooper kése is akcióba lépett, így az ellenfelek száma jelentősen megcsappant, maradék erőiket a mozdony mellé koncentrálták. Szabaddá vált hát az út Kate felé, az óra segített gyorsabb elérésében. A megmaradt katonák figyelmét lövésekkel keltették fel, majd a helyszínre érkezőket mérgezett üvegcsék terítették le. Cooper felszerszámozta a negyedik lovat is, nyergébe pattant, és a többiekhez sietett. Vágtázva hagyták maguk mögött a bűnös várost.

13, The Walls of Fortezza
Meg kellett találniuk Sanchezt, ám a fülön csípett bűnözőt már a térség legjobban őrzött börtönébe, a Fortezzába szállították át. A külső őrökkel John és Doc foglalkozott, végül Kate is akcióba lépett. Cooper a keleti falon felfelé igyekezett, előtte mérgezett üvegcse tisztította meg a terepet. A falon körbekúszva tizedelte meg az őrséget, elbújt, majd McCoy is fedezékbe szaladt: következett Sam, aki berobbantotta a kaput. A detonáció után őrületes sebességgel rohant be a keleti őrtoronyba, a kiözönlő katonák szeme előtt suhant át, majd egészen a dinamitot rejtő ládákig kúszott. A fal tövébe, koromsötétbe helyezte csörgőkígyóját, a levegőbe lőtt, majd odébb sétált. Az erődítményben maradt őrök idecsődültek, a halálos marásra azonban nem voltak felkészülve. Sam felszedte a hüllőt, és a börtönfalon a kapu felé kúszott, ahol pontos dobásokkal két őrmestert ölt meg. A harmadik elöljáróval a doki mesterlövész lövedéke végzett, majd elkábította a kapu előtt parancsnok nélkül immár csak lézengő katonákat is. Cooper fokozatosan megközelítette Sanchez celláját, mindvégig a sötét területeket használta fel rejtőzésre. Docnak nem okozott gondot az őrtoronyban maradt utolsó őr sem, hogy aztán a zárat feltörve szabadítsa ki a foglyot. A csapat a nyugati falrészre indult, Kate idevezette a lovakat, rájuk ugrottak, meggyőzték Sanchezt, hogy segítsen nekik ő is El Diablo elfogásában, majd tovaügettek.

14, They Called Him Grizzly
Sanchez erődítménye romokban állt, amikor visszaérkeztek. A bandita személyes bosszúra szomjazott, ezért egyedül vett elégtételt. Elsőként tequilával csalta ki az őröket, majd pihenést tettetve hívta fel magára a figyelmet, a túl közel merészkedőktől a puskatus segítségével szabadult meg. A kapunál lévő kővel kábította el a gépágyú kezelőjét, majd ez utóbbit kézbe véve, pontos sorozatokkal végzett a tűz közelében kuporgó fegyveresekkel. Mosolygott magában, amikor észrevette, hogy a három utolsó bandita a házban húzódott meg, hiszen utánuk belépve kőkemény öklével egymás után ütötte ki őket.

15, Dance with the Devil
Sanchez vezetésével érkeztek meg Socorróba, mely kisváros ura Carlos, a korábbi rajtaütést szervező bandita volt. Cooper terve szerint észrevétlenül kell bejutniuk a bűnöző lakosztályába, ahonnan a széfben tárolt titkos iratokat kell megszerezniük. A csapat a város különböző végeiből indult útjára, John, akárcsak az északról nekilendülő Kate és Sanchez, könnyű prédára talált a körülötte lebzselő őrökben. Fokozatosan, a katonákat (a tetőn is!) és őröket is megtévesztve tisztították meg a terepet, amíg végül a doki is mozgástérhez jutott. Sam „felszabadításában” mérgezett üvegcse, kődarab és késdobás is részt vett. Közös erővel vetették magukat északnak, ahol mindenkit elintéztek, és Kate végre felölthette álruháját. Carlos házához visszaérve tequilával édesgették magukhoz az őröket, majd amikor mindegyiket leütötték, O’Hara kisasszony a bandavezér elé lépett. Táncbemutatója viharos sikert aratott, minden tekintet reá szegeződött, így a többiek könnyedén, mérgezett üvegcséket és Cooper öklét használva hatoltak a széfhez, és törték azt fel. A talált papírok átfutása után John új tervet eszelt ki.

16, A Fistful of Dollars
Az est leszálltáig a városban maradtak, hiszen Carlos a bankban tartogatta az El Diablónak szánt fejpénzt, Sanchez pedig ismerte a bank épületébe vezető titkos járatot. Már csak a sikeres rablótámadás hiányzott! A közelben tanyázó őröket gyorsan leterítették, majd berohantak a déli házba. A riadó elcsitulta után kővel-késsel-méreggel végeztek a délen állomásozó többi őrrel, majd belefogtak a viskók átkutatásába. Sam elővigyázatosságból az egyik porta elé, a sötétben rejtette el a kígyót, lőtt egyet a levegőbe, és fedezékbe futott. A mexikói az összecsődülő őrök háta mögött jutott be az egyik, átmenetileg kiürült házba. Parázs csata kezdődött a fokozatosan visszatérő őrök és a Sanchez között, miközben a másik ház előtt a haramiák tucatjával hullottak a kígyómarástól. Minden jóra fordult, a nagytakarítás után a Kate körül ólálkodóknak kijutott a puskatusból, a környék többi őre pedig nem úszta meg kövezés nélkül. Csendben északnak indultak, az utcákról és házakból egyaránt kipucoltak minden banditát és katonát. Utolsóként a kert felé fordultak, a továbbra is az óramű pontosságával együttműködő Cooper-Sanchez duónak sem a kapun kívül állók, sem a benti fegyveresek nem okoztak gondot. A szobor eltolása után a sötét alagútba vetették magukat; ezzel egy időben lépett be O’Hara kisasszony a bank épületébe és kezdte meg fenomenális sikert arató előadását: mindenkit elkápráztatott, így Doc üvegcséje különösebb előkészítés nélkül tarolta le őket. Egyikük sem úszta meg fülig érő mosoly nélkül, McCoy feltörte a zárat, felkapták a zsákokat, lelőtték a kint strázsáló utolsó őrt, majd a megbeszélt helyre mentek.

17, To the Last Bullet
A biztos tűzhaláltól Mia mentette meg őket, ám apját Jackson tábornagy emberei lelőtték. Doc bosszúra szomjazott, ezért utasította Kate-et, aki először kártyáival kezdte el az őrök figyelmének felkeltését, majd áttért formás combjára, végül pedig Sanchez segítségére is szüksége volt. A völgyben álló őröket kövek kábították el, majd a lángoló ház előtti strázsák kicsalása érdekében ismét a bevált kártyatrükkhöz folyamodtak. A kapun átlépve Jackson futásnak eredt, távozása után keletről és északról is újabb őrök jelentek meg. A meglepett csapat sötétségbe burkolózott, és új tervet dolgozott ki. Először a lovak mellett álló őrszemeket hatástalanították, majd visszakanyarodtak a házak felé. Doc belopózott a mérgezett üvegcsékért, majd a létrán át felmászott a tetőre, és lehasalt. Kate kártyákat szórt az udvarra, Sanchez pedig az egyik sarok mögé állt. Amint a haramiák észrevették a lapokat, megindultak, a mexikói pedig pörögve ütötte le őket. Az első üvegcse ekkor repült társaik közé, mire a hátsók rémülten szaladtak össze, McCoy sem volt rest, kéjes mosollyal hajította közéjük az újabb útravalót. John végzett a földön fekvőkkel, a doki pedig nyugatra vette az irányt, utolsó üvegcséjét akkor hajította el, amikor a legtöbb őrt tudta vele leteríteni. Cooper ismét tette dolgát, végül mindannyian összegyűltek, hogy a megmaradt banditákat kellően fogadják. Tűzpárbajban győzték le őket, de úgy, hogy ellenfeleiknek esélyük sem volt. Megjelent Mia, majd Sam kíséretében halott apjához rohant.

18, The Magnificent Six
Az árván maradt kislányt magukkal vitték, vonatra szálltak, és Grants városáig meg sem álltak. Az állomáson már vártak rájuk, ezért Kate Miával együtt a hátsó ajtón hagyta el a szerelvényt, a többiek elöl szálltak le a vonatból. Összekacsintottak, pontos sorozattal végeztek a fogadóbizottsággal, majd az összeszaladó haramiákkal is. Először a keleten tanyázó banditákkal végeztek végig ügyelve arra, nehogy riadót keltsenek, mert akkor a város főterén szórakozó bandatagok nemes egyszerűséggel lelőnék az addig körbelövöldözött civilt. Tequila és kövek segítségével jutottak a gépágyút kezelő őrök mögé, akiket végül Doc kábított el. A doki ekkor az istálló oldalához állt, Sanchez felvette a fegyvert, és kimenekítették a szorult helyzetben lévő civilt. Az összefutó őröket pontos sorozatok fogadták, majd megindultak a főtéren állomásozó őrök felé. A pályaudvar épületének tetejéről McCoy leszedett, akit csak látott, majd a vonatsín déli csücskénél elhelyezkedő mexikói kezdte el szórni az áldást: az összefutó őrök halomba lőve feküdtek el. Körbevették a másik gépágyút őrző udvart, majd összehangolt kő- és üvegcsedobásokkal fektették el a kint járőröző haramiákat, így Sanchez belopózott, és magához vette a fegyvert. A lövés zajára összetóduló banditák társaikhoz hasonlóan a porba dőlve végezték, a maradék tölténnyel pedig sikerült a várost teljesen megtisztítani a megszállóktól. Cooper felszerszámozta a lovakat, majd felszállt az egyikre, intett Samnek és Sancheznek: hármasban vágtattak el az Ezüstbánya felé vezető úton.

19, Blood Money
John rövid tanakodás után kósza lövést engedett el, majd az odasereglő őröket pontos találatokkal iktatták ki. A sátrakhoz érve Sam meglőtte a túlparton masírozó őrszemet, mire újabb adag haramia szakadt a nyakukba, de velük is végeztek. Cooper felmászott a sziklára, és elnémította a fenti banditát, Sanchez kővel kábította el a kunyhó körüli embereket, majd hasonlóan tett a gépágyúk mögött állókkal is. Ezután kipakolta a házban rejtőzködőket, majd a gépfegyvereket a híd közelébe cipelve készenlétbe helyezkedett. A riadóra nem kellett sokat várni, hiszen Sam előtűnése, majd elfutása többek figyelmét is felkeltette. Kezdetét vette az előadás: a járatokból előfutó őrök számolatlanul hullottak el, a mexikói még arra is tudott ügyelni, hogy a tár kiürülése után felkapja a földről a másikat, és azzal folytassa a harcot. Maradék töltényével a magasabban posztoló őröket is és a rabszolgákra felügyelő haramiát is lekaszálta. Sam ismét a csalétek szerepét töltötte be, felkeltette az állványzaton felette mászkáló őrök figyelmét, akiket az időközben a létra alá szaladt mexikói ütött le a puskatussal. Már csak a hegytetőn álló őrszemmel kellett végezniük, mely feladat Cooper számára igazán egyszerű volt, így a tetőre kúszva hallgathatta ki a bent folyó beszélgetést.

20, Little China Girl
Carlos halott, de információhoz jutottak a következő találkozót illetően. Hűvös helyen, a hegység lábánál álltak meg pihenni, amikor összefutottak Miával. A lány éppen Doc és Kate elrablásáról és saját megmeneküléséről számolt be, amikor hirtelen lovasok közeledtek. Addig erősködött, amíg Cooper adott neki egy lehetőséget, hogy megmutassa, ő is hasznukra lehet. Furulyaszóval elcsalta az egyik fegyverest, majd mérgezett tűvel nyakon lőtte, erre az bódultan kóvályogva lelőtte társait, majd elájult. A második csapat ébresztette fel, Mia a majom segítségével elvonta figyelmüket, aztán petárdát hajított közéjük, erre a jelre Sanchez előfutott, és leütötte őket.

21, Piggies in the Middle
A nyomok ismét Grantsbe vezettek, ám megérkezve a város igazi háborús színtér benyomását keltette, melyben gárdisták és haramiák harcoltak egymás ellen. Cooper terve értelmében igyekeztek egymás ellen kijátszani a szembenálló feleket, így hol az egyik, hol a másik csoportra támadtak. A főszerepet Sanchez és sörétes rövidcsövűje kapta, de Miának is akadt dolga, hiszen például a templom mögött álló katonákat ő őrjítette meg fúvócsövével, így fértek hozzá a kövekhez és dinamitrudakhoz. Cooper az északi házhoz mászott, magára vonta az őrök figyelmét, mire a mexikói oldalról lőtte le őket. John egészen az ágyúsokig megtisztította a terepet, majd újból összeálltak. Elrejtőztek az ügyvédek házában, majd váratlan akciókkal vetették észre magukat: a visszafelé baktató őröket leggyakrabban hátulról lőtték le, de nem volt ritka, amikor ágyúgolyó végzett velük. A délnyugati haramiákat kipucolva az út szabaddá vált a vonathoz, már csak annak indulásáról kellett gondoskodniuk. Először a hídon álló gárdistákat vették górcső alá, dinamittal rebbentették őket szét, miközben Sanchez a kút melletti őröket kábította el, lőtte le, és rohant be az egyik házba. A riadalom után újból összeálló őrök sorsát a fák közül elsütött sörétes pecsételte meg. A mozdony mellett fészkelőket dinamit tizedelte meg, majd a mexikói kézifegyverrel biztosított. Ezután intett a többieknek, akik a hátsó vagonhoz futottak, és bemásztak, majd az utolsó kékruhás elfektetése után ő maga is ugyanezt tette. A vonatfüttyel egy időben ragadta meg a kocsi kapaszkodóját, így a vonat négy potyautassal a fedélzetén, egyenesen El Diablo főhadiszállása felé zakatolt.

22, Showdown in Deadstone
A szerelvény megállt, Kate-et rabszállítóval vitték tovább, Docot pedig elvezették, sőt majdnem fel is akasztották. Cooper ragaszkodott hozzá, hogy mindkettőjüket kiszabadítsák, és a zuhogó eső okán a főszerepet Miának szánta. A majom segítségével lekötötték a három, tőlük délre posztoló őrszem figyelmét, majd Sanchez mögéjük lopakodva ütötte le őket. Ezután a házban várakozó embereket ütötte ki, majd tábort is vertek a rogyadozó épületben. Mia innentől ki-kiszaladt, felkeltette az őrök figyelmét, majd elcsalta őket a házba, ahol a mexikói ökle mindenkinek megálljt parancsolt. Az őrök megritkítása után alkalom nyílott a mérgezett nyílvessző bevetésére is, az őrjöngő haramia odacsődülő társait lőtte halomra, majd elájult. Ekkor lépett színre Cooper, aki elvágta a torkát, majd Sanchez fedezésétől kísérve leszedte a sziklapart strázsáját, lemászott a létrán, és a dél-keleti parton álló három őrtől is megszabadult. A gépfegyveresek melletti két őrt ismét a majom segítségével iktatták ki, majd a gépágyúk őreit kődobások kábították el. Az egyik fegyvert kézbe véve az észak-nyugati részen szolgáló banditáktól, majd az utat keleten védőktől vettek kevésbé érzelmes búcsút, végül pedig a lövések és társaik holttestének zajára-látványára előbújó újabb haramiák is elhullottak. Most már csak azt kellett kitalálniuk, hogyan vonják el a Docot körülvevő hat bandita figyelmét. Miának mentőötlete támadt: a dokitól délre fekvő ház kertjébe mogyorót dobott, északra futott, elengedte a majmot, aki az őrök előtt keresztülfutva felkeltette azok figyelmét, akik elhagyták őrhelyüket és az állat után eredtek, így a fogolyra már csak egyikük ügyelt. Őt Sanchez köve hátulról találta fejbe, majd gépágyúval a kézben evickélt McCoy mellé, ahol megvárta, amíg a majmot Mia magához füttyenti, és csak ekkor szakasztotta a poklot a lent csoportosulókra: a harmadik sorozatot már senki nem élte túl. John újra üdvözölte régi barátját, minekután lovakra szállva indultak Kate keresésére.

23, At the Gates of Hell
Az út végén szoroshoz értek, majd megpillantották a kőfalba vájt kunyhókat, és Kate is előkerült. A három részre szakadt csapatból elsőként O’Hara kisasszony vált aktív szereplővé: gyorsan beslisszolt a legközelebb eső ház portáján. Sanchez megkezdte a környék megtisztítását, ehhez először köveket használt fel, később azonban észre is vetette magát, így az érkező őrök elől a ház biztonságába rohant, majd leütötte őket. Ezzel szinte egy időben Cooper is akcióba lépett, a tőle nem messze álló őröket intézte el, majd gondoskodott arról, hogy a többi, közelben álló őr figyelmét is felkeltse, akiket aztán lelőtt. A mexikói tovább folytatta előrehaladását Kate felé, kövekkel ártalmatlanította a kint álló haramiákat, majd kézbe vette a gépágyút, és a legtávolabbi sarokba hátrált. Először a levegőbe lőtt, majd az előözönlő fegyvereseket vette célba, és szívbaj nélkül végzett velük. Az ellenfelek elfogyásával előrerohant egészen a barlang szájáig, újabb támadókat húzott magára, majd küldött a túlvilágra. A muníció elfogyása után a legközelebbi házba ugrott, innen ártalmatlanította állva maradt ellenfeleit. Továbbhaladását először kelet felé, majd a viskókkal párhuzamosan délnek irányította gondosan ügyelve arra, hogy minden épületet kipucoljon. Következő lépése ismét a figyelem felhívása volt, majd a házba visszavonulva csodás öklözéssel marasztalta támadóit. Röviddel ezt követően kővel hatástalanította a gépágyú kezelőit, felvette azt, végzett a túlélőkkel, és jelt adott társainak. Együtt léptek be a barlangba, ahol a gondosan előkészített csapdába sétáltak…

24, Deaths Overture
…mindenüket elvették, ráadásul Sanchezt elválasztották tőlük. A kábulatból először Mia eszmélt, aki a majom segítségével elcsalta az őrt, akit aztán Cooper ütött le. John nagy lendülettel perdült ki a cellából, magához vette tárgyait, majd visszatért társaihoz. A hiányzó őr hamar riadót váltott ki, amelyet szinte azonnal le is fújtak. A következő fegyverest Kate sikeresen elcsábította, majd a kés hangtalan munkája következett; egymás után járultak a ládához, és szedték össze holmijukat. Sam percei kezdődtek meg, amikor a kígyó segítségével végzett a kósza lövésre előrohanó Demonios késdobálókkal. Ezután északra fordult, a hüllőt a szoros kijáratához, takarásban helyezte el, majd felkeltette a túloldalt strázsáló őrök figyelmét, és velük is végzett. Mia érkezett, aki a kőlapra lépve kinyitotta a kaput, majd a háttal álló őrt megőrjítette, aki rohamot kapva egy füst alatt végzett a lövöldözésre előrohanó késdobálókkal is. Az újabb, figyelmet felkeltő lövés és a kígyó pontos elhelyezése további öt őr életét oltotta ki, köztük a függöny mögül előlépő Demoniosok is áldozatokká váltak. Cooper az északi járatok segítségével jutott el egészen a gépágyúig, ahol gyors sorozattal szabadult meg annak három őrétől, így Sam kényelmesen elhelyezkedve kezdhette meg a célkeresztbe eső haramiák sorozását. A meglőtt őrök a lépcsőn felfelé kerültek volna Williams hátába, ha McCoy nem állja útjukat pontos lövéseivel. A gépágyú töltényeinek fogytával Doc lépett a színre, és mesterlövész lövedékeivel szedte áldozatait. A földnyúlványon a túlpartra érve tervet ötlöttek ki Sanchez megmenekítésére: Cooper hátulról támadott, feladata a neki háttal és tőle délebbre álló két őr leszedése volt, Sam és a doki együttes tűzereje távolította el a harmadik őrt (a falba vájt résen keresztül). A mexikói ép bőrrel szabadult, így mindannyian az időközben elmenekült El Diablo után vetették magukat. Végeztek fegyvereseivel, ekkor azonban a bűnöző ismét egérutat nyert, ráadásul beomlasztotta a járatot. Kerülőre kényszerültek, ahol először az életükre törő, csapdával ellátott pallókon keresztül vezetett az út, majd a fal mélyedéseiből előtörő lángnyelvek veszélyeztették őket. Mia, gyorsaságát kihasználva rohant át a lángok között, a kapun átsétálva pedig az ott észrevett pallóra libbent: többé már nem kellett tartaniuk a tűzhaláltól. Az összeszokott csapatnak a két őr nem okozott gondot, azonban El Diablo nyomába innentől már csak Cooper szegődhetett, aki a falon felmászva nyitott be a főgonosz szálláshelyére.

25, Inferno
Nem sok híja volt, hogy a kés nem ért célba, ám ezen már nem elmélkedhetett. Az egyik szék mögé bújva kezdte el az El Diablo elleni harcot, ki-kiugorva lőtte meg ellenfelét, majd amikor az gyilkos csapdáinak egyikét vetette be, ügyesen kerülte ki azt. Viszonylag hosszú, de nem túl megerőltető harc után ellenfele úgy döntött, ideje, hogy szemtől szemben is összemérjék erejüket. Az első ütéssorozat még leterítette, azonban a lépcsőn felszaladva előnyhöz jutott, hiszen ellenfele imént leejtett fegyverét szerette volna felszedni: ez volt az a pillanat, amikor elindította ökölcsapásait! El Diablo igen jól állta az ütéseket, azonban a huszadik egyenes tájékán elájult. Cooper ekkor a székhez lépett, kihúzta belőle a kést, majd hasba döfte vele ellenfelét, aki súlyos sebesülésétől tántorogni kezdett, majd a mozaiküveget kitörve zuhant a mélybe.

Tippcsokor
A rendkívüli lehetőségek játékának is nevezhetném a Desperadost, hiszen a sokszínű karakterek az adott pálya többféle teljesítését biztosítják. Néhány gondolat azonban a Commandoson edzett játékosnak sem árt:
- A lőfegyverekkel óvatosan bánj, csapatod tagjai egymásra és a civilekre is veszélyesek, ha a tűzvonalban tartózkodnak! Arra is ügyelj, hogy minden lőfegyver más-más karakterisztikával rendelkezik (tűzvonal, tüzelési sebesség, felmelegedés, lőtávolság), azaz igyekezz kiválasztani a feladathoz leginkább illőt!
- A nagy múltú előddel ellentétben ebben a játékban a riadó nem jelent automatikus állástöltést, mert lehet, hogy éppen az így kialakult helyzetből leszel képes profitálni! Ráadásul nem minden esetben a nesztelen megoldás a legjobb, van, amikor kifejezetten előnyös észrevetetned magad, és így csalnod csapdába az ellenfeleket!
- Számos olyan tárgyad akad, amely mindenkire veszélyt jelent, így használatukra fordíts különös gondot (csörgőkígyó, mérgezett üvegcse, dinamitrudak, kő, puskatus)!
- A megoldás keresése előtt elemezd ki a pályán található felszerelések által nyújtott előnyöket, vizsgáld meg alaposan az őrök elhelyezkedését, az őrjáratok útvonalait, és használd ki a terep adottságait!
- Más megoldás híján akár át is verekedheted-lőheted magad az ellenséges vonalakon, mindössze ne felejts el újratölteni, és végig fedezékben maradni!
- Az éjszakai pályákon már-már jogosulatlan előnyhöz juthatsz a koromsötét helyekre rejtőzve. Arról ne is beszéljünk, milyen meglepetést okoz itt a kígyó!

És végül
El Diablo halálával nem ér véget a Desperados története, mert egyrészt a demo gondoskodik új kihívásról (küldetése nem szerepel a teljes verzióban), másrészt pedig a készítők ígérete szerint a játékot megvásárlók - vagy a PC GURU szerencsés nyertesei - minden hónapban további egy-egy ingyenes pályát tölthetnek majd le az internetről. A Spellbound ezektől a "webisode"-októl várja azt, hogy az amúgy is hosszú játék (a cikk írásának végével nekem a beépített óra 2691 percet mutatott!) élettartama így még jobban megnyúljék.

Dauby
tamas.daubner@renault.hu